**Vyhláška Úradu verejného zdravotníctva Slovenskej republiky č. 64/2021,** ktorou sa nariaďujú opatrenia pri ohrození verejného zdravia ku karanténnym povinnostiam osôb po vstupe na územie Slovenskej republiky účinná **od 17.2.2021 od 06:00 h.**

**Ruší sa zoznam menej rizikových krajín. Ďalej sa rušia  možnosti vstupu bez povinnosti izolácie so 72-hodinovým RT-PCR testom, antigénovým testom z Rakúska a Českej republiky a s potvrdením o prekonaní COVID-19.**

**Povinná izolácia(v domácom prostredí alebo karanténnom ubytovacom zariadení)(§ 1 ods. 1,2,3)**

Osoby, ktoré v posledných 14-tich dňoch navštívili výlučne krajiny EÚ, Island, Nórsko, Lichtenštajnsko, Švajčiarsko, Spojené kráľovstvo Veľkej Británie a Severného Írska:

* sú povinné po vstupe na územie SR nastúpiť do izolácie,
* najskôr na 8. deň izolácie môžu absolvovať RT-PCR test
* v prípade negatívneho výsledku testu sa izolácia končí,
* ak test nepodstúpia a izoláciu absolvujú bez príznakov, tá sa skončí po 14-tich dňoch.

Osoby, ktoré v posledných 14-tich dňoch navštívili iné ako vyššie uvedené krajiny:

* sú povinné nastúpiť do izolácie,
* **izoláciu nemôžu ukončiť bez testovania RT-PCR testom,**
* test možno absolvovať najskôr na 8. deň izolácie.

Deti do 10 rokov musia byť otestované, iba ak tak rozhodne ošetrujúci lekár, izolácia im skončí zároveň s ostatnými členmi spoločnej domácnosti. Pre všetkých platí povinnosť informovať o izolácii svojho ošetrujúceho lekára**.** Ak ošetrujúceho lekára na Slovensku nemajú, treba informovať miestne príslušného lekára  samosprávneho kraja(§ 2).

**Registračné povinnosti (§ 1 ods. 4)**

* povinnosť registrácie na <http://korona.gov.sk/ehranica> najneskôr bezprostredne pri vstupe na územie SR,
* pri príchode letecky je potrebné vyplniť aj elektronický formulár na <https://www.mindop.sk/covid/>.

**Výnimky z karantény**

Pendleri (§ 6) zo vzdialenejších krajín EÚ, Nórska, Lichtenštajnska, Švajčiarska, Islandu a Veľkej Británie, osoby ktoré prekonali ochorenie COVID-19 a osoby, ktoré boli zaočkované aj druhou dávkou vakcíny pred viac ako 14-timi dňami:

* pri vstupe na územie SR sa musia preukázať potvrdením o negatívnom výsledku antigénového testu nie starším ako 48 hodín alebo negatívnym výsledkom RT-PCR nie starším ako 72 hodín.
* najneskôr pri vstupe na územie SR sa musia zaregistrovať na <http://korona.gov.sk/ehranica>
* musia sa podrobiť izolácii, ktorá končí negatívnym výsledkom RT-PCR testu – test však môžu podstúpiť aj okamžite vo vlastnej réžii po vstupe na územie SR alebo bez testovania trvá bezpríznaková izolácia 14 dní).

**Pre pendlerov** do susedných štátov – napr. ČR zostávajú výnimky  (§ 5,§ 8), rovnako aj pre študentov, osoby starajúce sa o blízkych, osoby obhospodarujúce pozemky, pre kultúrnu oblasť, spravodajsko-mediálnu produkciu a podobne.  **Pri vstupe do SR bude potrebné preukázať sa negatívnym výsledkom antigénového alebo RT-PCR testu nie starším ako 7 dní /doteraz to bolo 14 dní/ a súčasne predložiť potvrdenie od zamestnávateľa.**

Výnimky z registrácie, izolácie a  preukazovania sa negatívnym testom (§ 4) naďalej platia napríklad pre posádky nákladnej dopravy, záchranárov, pohrebné služby, zástupcov kritickej infraštruktúry , osoby, ktoré potrebujú liečbu či diagnostiku a podobne.

Pribudla nová kategória (§ 8 písm. j) a k)) pre vymedzený okruh športovcov v tréningovom procese alebo účasti na profesionálnych súťažiach s podporným stanoviskom MŠVVŠ SR, **ktorí budú musieť mať pri vstupe na územie SR negatívny výsledok antigénového testu nie starší ako 48 hodín alebo RT-PCR testu nie starší ako 72  hodín.**